യു എന് രക്ഷാസമിതിയിലെ സ്ഥിരാംഗത്വം ഇന്ത്യക്ക് പിന്തുണയുമായി ബൈഡന് വാഷിംഗ്ടണ്: യു എന് രക്ഷാസമിതിയിലെ സ്ഥിരാംഗത്വം സംബന്ധിച്ച വിഷയത്തില് ഇന്ത്യന് നിലപാടിനെ പിന്തുണച്ച് അമേരിക്കന് പ്രസിഡന്റ് ജോ ബൈഡന്. ബൈഡന്റെ വാക്കുകളെ ഉദ്ധരിച്ച് വിദേശകാര്യ വകുപ്പാണ് ഇക്കാര്യം അറിയിച്ചത്. അഫ്ഗാന് വിഷയത്തിലെ ഇന്ത്യന് നിലപാടിനെയും ബൈഡന് അഭിനന്ദിച്ചു. പ്രധാനമന്ത്രി നരേന്ദ്ര മോദിയുടെ അമേരിക്കന് സന്ദര്ശനത്തിന്റെ രണ്ടാം ദിനം മാധ്യമ പ്രവര്ത്തകരോട് സംസാരിക്കവെ വിദേശകാര്യ സെക്രട്ടറി ഹര്ഷവര്ധന് ശൃംഗ്ലയാണ് ബൈഡന്റെ നിലപാട് വിശദീകരിച്ചത്. ഐക്യരാഷ്ട്ര സഭയിലെ സ്ഥാപകാംഗമായ ഇന്ത്യ ഏഴ് തവണ രക്ഷാസമിതിയില് താത്കാലിക അംഗമായിട്ടുണ്ട്. സ്ഥിരാംഗത്വത്തിനായുള്ള പരിശ്രമം ഇന്ത്യ തുടരുകയാണ്. യു എന് രക്ഷാസമിതിയില് പത്ത് താത്കാലിക അംഗങ്ങളും 5 സ്ഥിരാംഗങ്ങളുമാണ് ഉള്ളത്. ചൈന, ഫ്രാന്സ്, റഷ്യ, യു കെ, അമേരിക്ക എന്നിവരാണ് നിലവിലെ സ്ഥിരാംഗങ്ങള്.